**ELŐTERJESZTÉS**

**Körmend Város Önkormányzata Képviselő-testületének 2022. június 29-i rendkívüli ülésére**

**Tárgy:** Vagyonkezelési szerződés

Tisztelt Képviselő-testület!

Több alkalommal tárgyalta már a Képviselő-testület a Dr. Batthyányné Coreth Mária Óvoda és Bölcsőde Dienes Lajos Utcai Tagóvodája fenntartásának Szombathelyi Egyházmegye részére történő átadásával kapcsolatos témákat. Az intézményt fenntartó Körmend és Mikrotérsége Köznevelési Intézményfenntartó Társulás – tekintettel az óvodába beíratott gyermekek szülei többségének támogatására, valamint az alkalmazotti közösség véleményére – döntött a fenntartás átadásáról. Az emiatt szükséges alapító okirat módosítás és társulási megállapodás módosítás folyamatban van.

Az átadással kapcsolatban dönteni kell még a tagóvodának helyet adó ingatlanról. A Dienes Lajos utca 1. szám alatti épület Körmend Város Önkormányzatának kizárólagos tulajdonában áll.

A Képviselő-testület 17/2022.(II. 1.) határozatában úgy foglalt állást, hogy amennyiben a Társulás a fenntartás átadásáról dönt, a tagóvodának helyet adó ingatlant az Önkormányzat a Szombathelyi Egyházmegye vagyonkezelésébe adja, és a vagyonkezelési szerződésről a későbbiekben dönt.

A vagyonkezelési szerződés előkészítésre került, azt az előterjesztés mellékleteként megismerhetik a Képviselő-testület tagjai.

A Szombathelyi Egyházmegye azonban kinyilvánította azon szándékát, hogy szeretné az ingatlan tulajdonjogát ingyenesen átvenni. Erre lehetőséget ad a Magyarország helyi önkormányzatairól szóló 2011. évi CLXXXIX. törvény 108.§ (2) bekezdése, mely szerint a helyi önkormányzat tulajdonában álló nemzeti vagyon tulajdonjoga ingyenesen átruházható egyház, egyházi jogi személy részére hitéleti feladatai elősegítése vagy az általa végzett állami, önkormányzati - így különösen oktatási, szociális, család-, gyermek- és ifjúságvédelmi, kulturális - feladatok ellátásának elősegítése érdekében. Erre vonatkozóan a 2022. augusztusi ülésre készül várhatóan előterjesztés, tekintettel arra, hogy érkezett egy kérelem Dienes Lajos leszármazottaitól arra vonatkozóan, hogy az Önkormányzat az ingatlan tulajdonjogát ruházza át a fenntartást átvevő Egyházmegyére azzal a kitétellel, hogy az intézmény „örökkön örökké kisdedóvóként kell működjön”, tehát a továbbiakban is óvodai nevelési feladatnak lehet csak helyszíne.

Kérem a tisztelt Képviselő-testületet, hogy az előterjesztésben foglaltakat tárgyalja meg, és a határozati javaslatot támogassa.

**HATÁROZATI JAVASLAT**

Körmend Város Önkormányzatának Képviselő-testülete a Körmend, Dienes Lajos utca 1. szám alatti, 84 hrsz-ú, kivett óvoda megjelölésű ingatlanra vonatkozó vagyonkezelési szerződést megismerte, és azt a melléklet szerinti tartalommal jóváhagyja, egyben felhatalmazza a polgármestert az aláírására.

Körmend, 2022. június 22.

 **Bebes István**

 **polgármester**